Videoton: ilyen lesz a megújuló stadion - látványterv - NSO
Labdarúgó NB I stadionlétesítményVideotonNB I
nemzetisport.hu 2014.11.12 11:36 Frissítve: 2015.03.31 01:55
Videoton: ilyen lesz a megújuló Sóstói Stadion - látványtervek
A Videoton vezetői bemutatták az átalakítás előtt álló Sóstói Stadion látványterveit. A székesfehérvári aréna lelátóit három oldalon újjáépítik és teljesen befedik – közölték a klub elöljárói, akik Vígh László miniszteri biztossal és Cser-Palkovics András polgármesterrel együtt tartottak szerdán sajtótájékoztatót.
A felújítás előtt álló Sóstói Stadion látványterve (Forrás: vidi.hu)
A Videoton stadionjának építési munkálatai az előzetes tervekkel ellentétben nem az őszi idény után kezdődnek el, hanem csak jövő szeptemberben, így a 2016–2017-es idény rajtja helyett 2016 végére készül el az új, 14 ezer férőhelyes, UEFA IV. kategóriájú létesítmény.
Vígh László, a beruházásért felelős miniszteri biztos elmondta, hogy a jelenlegi stadionból a főlelátó és a főépület megmarad, a stadion másik három oldalát lebontják, és újakat építenek. A kiszolgáló helyiségek nagy része az új lelátók alá kerül.
Balogh Attila, a klubot üzemeltető Fehérvár FC Kft. ügyvezető igazgatója elmondta, a stadion tervezése során figyelembe vették a klub kéréseit, amelyeket sportszakmai szempontokra alapoztak. Az elöljáró közölte, a Videoton az eredeti tervekkel ellentétben a tavaszi szezont is a jelenlegi stadionban játssza, s csak azt követően költözik el. A 2015–2016-os szezonban a felcsúti Pancho Aréna lesz a klub otthona.
„A stadion közvetlen szomszédságában a sóstói természetvédelmi terület is megújul, mederkotrással, vízpótlással, szakmailag pedig összeköthetővé válik a stadion és a zöld környezet. A januári bontásnak nem lenne jogi és műszaki akadálya, de a város kérése volt, hogy mivel nem befolyásolja a kezdés a befejezés idejét, a Sóstó rehabilitációjával együtt történjen a városrész felújítása. Ezért kezdünk csak szeptemberben” – mondta Cser-Palkovics András, s hozzátette, a stadionban a futballmérkőzések mellett koncerteket és egyéb előadásokat is tartanak majd.